
Republika Hrvatska
Trgovački sud u Splitu
Split, Sukoišanska 6


Poslovni broj: 4. St-199/2013-5

U IME REPUBLIKE HRVATSKE 

R J E Š E N J E

	Trgovački sud u Splitu, po sucu Katarini Mikulić, u stečajnom postupku povodom prijedloga predlagatelja- vjerovnika PIP d.o.o., Karlovačka 8 d, Pisarovina, OIB: 37364743662, zastupan po punomoćniku Branimiru Ivekoviću, odvjetniku iz Zagreba, Strossmayerov trg 8, radi otvaranja stečajnog postupka nad dužnikom KERUM d.o.o., Zrinsko-Frankopanska 68, OIB: 66124057408, 3. siječnja 2019. 

r i j e š i o   j e     
         
Odbacuje se prijedlog za otvaranje stečajnog postupka nad dužnikom KERUM d.o.o., Zrinsko-Frankopanska 68, OIB: 66124057408.

Obrazloženje

Dana 25. ožujka 2013. zaprimljen je prijedlog predlagatelja-vjerovnika PIP d.o.o., Karlovačka 8 d, Pisarovina, OIB: 37364743662, radi otvaranja stečajnog postupka nad dužnikom KERUM d.o.o., Zrinsko-Frankopanska 68, OIB: 66124057408.

	U prijedlogu je naveo da predlagatelj, temeljem popisa otvorenih stavki od 23. studenog 2012. potražuje od dužnika iznos od 434.145,87 kuna zajedno s pripadajućim zakonskim zateznim kamatama. Iz navedenog popisa otvorenih stavki razvidno je da su potraživanja dospjela. Dužnik da ne ispunjava svoju obvezu obzirom da je žiro račun istog blokiran dulje od 60 dana te predlagatelj stoga da nije u mogućnosti namiriti svoju tražbinu. Kod dužnika da su ispunjeni stečajni razlozi sukladno članka 4. Stečajnog zakona budući da dužnik ima evidentirane nepodmirene obveza u razdoblju duljem od 60 dana, te je po toj osnovi nesposoban za plaćanje Stoga, predlagatelj predlaže otvaranje stečajnog postupka nad uvodnom navedenim stečajnim dužnikom. U prilog svojih tvrdnji vjerovnik je uz prijedlog za otvaranje stečajnog postupka dostavio i Izvod otvorenih stavaka na dan 23. studenog 2012., te potvrdu FINE  od 18. ožujka 2013. 

Rješenjem ovog suda pod gornjim poslovnim brojem od 25. rujna 2015. utvrđen je prekid postupka do pravomoćnog okončanja postupka predstečajne nagodbe koju je dužnik pokrenuo kod Trgovačkog suda u Splitu. 

	Rješenjem ovog suda pod poslovnim brojem 4.Stpn-7/2017-16 od 29. siječnja 2018. odbačen je prijedlog dužnika KERUM d.o.o., Zrinjsko Frankopanska 68, Split, OIB: 66124057408 za sklapanje predstečajne nagodbe zaprimljen na ovom sudu 17. ožujka 2014. godine, te dopune tog prijedloga od  19. rujna 2016. i 20. rujna 2016. te je navedeno rješenje postalo pravomoćno 2. svibnja 2018. 
Uvidom u spis ovog suda koji se vodi pod poslovnim brojem 12.St-2/2013 proizlazi da je, nakon što je postupak predstečajne nagodbe pravomoćno obustavljen, rješenjem od 2. studenog 2018. otvoren  stečajni postupak nad uvodno navedenim stečajnim dužnikom, a koje rješenje je postalo pravomoćno 20. studenog 2018. 
Kako se nad istim stečajnim dužnikom može otvoriti samo jedan stečajni postupak u kojemu svi vjerovnici mogu ostvarivati svoje tražbine po pravilima koja propisuje Stečajni zakon, to je temeljem odredbe članka 288. stavak 2. Zakona o parničnom postupku („Narodne novine“ broj 53/91, 91/92, 112/99, 88/01, 117/03, 88/05, 2/07, 84/08, 96/08, 123/08, 57/11 i 25/13, dalje ZPP), u vezi s člankom 10. Stečajnog zakona („Narodne novine“ 71/15 i 104/17; dalje SZ) valjalo odbaciti prijedlog za pokretanje stečajnog postupka i odlučiti kao u izreci ovog rješenja.
U Splitu, 3. siječnja 2019.
Sudac


Katarina Mikulić,v.r.
za točnost otpravka – ovlašteni službenik
Ivana Hajder 

Uputa o pravnom lijeku: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 

